Jørn Dohrmann (DF), 2005-05-27:
Beslutningsforslag nr. B 65, som vi skal behandle her i dag, om en styrket indsats mod spredning af gensplejsede organismer i naturen synes vi i hvert fald fra Dansk Folkepartis side at vi alle sammen bør kunne støtte og regeringen skulle arbejde for.
Derfor synes jeg også, når jeg kigger rundt i salen, at det er en skam, at der i dag ikke er flere, der er optaget af den debat.
Når man hører den socialdemokratiske ordfører, er det sådan en gang vævende snak, vil jeg kalde det, idet man fra Socialdemokratiet side udmærket ved, at når man ikke ønsker at opfordre regeringen til et hundrede procent at arbejde for nye initiativer netop på gmoområdet, så man får en styrket indsats, spiller man hasard med naturen og folks sundhed.
Det er, når man skriver: regioners ret til at oprette gmo-fri zoner.
Har man forestillet sig, at de nye sygehusregioner skulle stå for den ret?
Det kunne jeg godt tænke mig at få besvaret.
Ellers er vi i hvert fald i Dansk Folkeparti meget optaget af, at man har nogle stramme regler for sameksistens.
Vi er selvfølgelig også bekymrede for, at man ikke kan få den erstatning, der eventuelt skulle tilkomme en.
Når man bliver udsat for, som EU nu helt åbenlyst tvinger os til, at skulle acceptere gmo i den danske natur, er det også lig med, at der kommer en spredning imellem de enkelte producenter.
Det er jo heller ikke tilfældigt, at man indbygger nogle regler om, hvor man må dyrke de her gmo’er, og hvor tæt på naboen det må være.
Det er selvfølgelig, fordi der er en risiko, og det ønsker vi i Dansk Folkeparti at tage maksimalt hensyn til, og derfor mener vi, at det er meget fornuftigt, at regeringen arbejder for at få nogle strammere regler, bl.a. i EU.
Vi synes i hvert fald, at der er mange gode initiativer i forslaget fra Enhedslisten.
Vi ved, at hvad angår gmo’er, er det vigtigt for den enkelte borger at vide: Hvad er det for et produkt, man køber?
Har vi så en god mærkning på hele det her område?
Nej, det mener vi ikke på nuværende tidspunkt.
Så vi mener i hvert fald, at det område bør der fokuseres meget mere på for at give den enkelte borger muligheden for at fravælge nogle af de her produkter, hvor der er tilsat en masse gmo’er.
Har der været problemer med de gmo-produkter – de fødevarer og de afgrøder, der er blevet produceret på den her måde – så ved vi godt, at USA har langt større erfaring med det her område, hvor vi har set nogle gevaldige problemer.
Jeg tør vædde med, at alle har hørt om problemet med de gmo-majs, som ikke kunne forrådne ude i naturen.
Er den her metode egentlig så sikker, som man går og siger, at der ikke kan ske nogen uheld, og har vi taget hensyn til det hele?
Der mener vi i hvert fald helt klart i Dansk Folkeparti, at det hele ikke er belyst i den her sag.
Vi er nødt til, indtil vi ved meget mere, at have nogle restriktive regler, og det bør resten af Folketinget også arbejde for.
I Dansk Folkeparti er vi i hvert fald parate til at tage hensyn både til forbrugerne og til dem, der bliver tvunget til at være nabo til dem, der producerer den her form for afgrøder.
Vi mener, der er mange problemstillinger, der skal belyses, der er meget, regeringen bør kunne arbejde for i EU, og der er meget, de andre partier i Folketinget også kunne være med til ved at bakke op om det her forslag, netop fordi det er et meget bredt forslag, som vi ser det i Dansk Folkeparti.
Det er i hvert fald et meget positivt forslag, som vi ser det fra Dansk Folkepartis side.